因爲成周喺宗周東邊，所以遷都後嘅周朝嗌「東周」，而之前嘅嗌「西周」。而啲諸侯之所以反叛，係因爲周幽王嘅統治唔得人心，佢曾經爲咗搏褒姒一笑而「烽火戲諸侯」，激嬲曬啲諸侯、令佢哋反骨。喺殺咗周幽王之後，新立嘅周平王有咗「弒父」之嫌，威望大降，而東遷時平王係得鄭武公護駕，因此鄭國權勢大振，逐漸都睇輕咗周室，周平王都唔忿鄭國咁囂張，想將朝政大權轉畀遞個，鄭公知咗嬲嬲哋，而周天子又唔敢得罪佢，結果周室王子同鄭國王子相互交換押做人質，史稱「周鄭交質」。